El karateca burjassoter Jesús Potrero rep l’homenatge de l’Ajuntament per tota la seua trajectòria
2025-07-24

Divendres passat 27 de març, el burjassoter Jesús Potrero rebia, en l’Ajuntament de Burjassot, un reconeixement a tota la seua carrera professional. Ho feia després de viatjar al seu municipi procedent d’Àustria, el seu actual lloc de residència. Ho va fer per a assistir a la X Gala de l’Esport de Burjassot, prevista al principi per a celebrar-se divendres passat. Però el dol nacional decretat pel Govern d’Espanya per la tragèdia aèria dels Alps va fer que la Gala se suspenguera, traslladant-se la seua celebració al pròxim 1 d’abril.

Així, l’Ajuntament de Burjassot, des de la regidoria d’Esports, no va voler deixar passar l’oportunitat de rebre en el Consistori a Jesús, per rendir-li un discret homenatge i donar-li el premi que hauria d’haver arreplegat en la Gala a la qual no podrà assistir el dimecres perquè aquest mateix dilluns havia de tornar a Àustria. L’alcalde de Burjassot, Rafa García, acompanyat del regidor, Manuel Pérez Menero, i del regidor, Emili Altur, entregà una Sitja de ceràmica, com a reconeixement a una reeixida trajectòria, carregada de triomfs i guardons.

Acompanyat de qui sempre fou el seu professor i mentor, Ginés Fernández, Jesús Potrero, visiblement emocionat, va rebre el premi mostrant-se enormement “orgullós de veure com el meu poble s’enrecorda de mi i reconeix la meua trajectòria amb aquest homenatge que agraïsc molt. Per a mi sempre és un honor tornar a Burjassot. Encara que no vaig nàixer ací, Burjassot és la meua terra i la meua casa i, encara que ara per motius laborals residisc lluny, tornar sempre em produeix una gran alegria i emoció”.

Jesús Potrero va nàixer el 5 de maig de 1966 a Baena (Còrdova) però, amb set anys, la seua família va decidir emigrar a València, concretament a Burjassot, on es va iniciar en el món de les Arts Marcials de la mà del seu mestre, Ginés Fernández Oller, en el Gimnàs Funakoshi, allà per l’any 1982. Després d’haver aconseguit nombrosos títols i mèrits competitius, actualment Jesús imparteix cursos per tot el món de Jujutso, defensa policial i Kobudo.